ଗୃହହୀନ ଓ ଭିକାରୀ ମଧ୍ୟ ଦେଶ ଲାଗି କିଛି କରିବା ଉଚିତ ! ସେମାନଙ୍କ ସବୁ ଆବଶ୍ୟକତା ପୂରଣ କରିପାରିବନି ରାଜ୍ୟଃ ବମ୍ବେ ହାଇକୋର୍ଟ - Prameya News7\nଗୃହହୀନ ଓ ଭିକାରୀ ମଧ୍ୟ ଦେଶ ଲାଗି କିଛି କରିବା ଉଚିତ ! ସେମାନଙ୍କ ସବୁ ଆବଶ୍ୟକତା ପୂରଣ କରିପାରିବନି ରାଜ୍ୟଃ ବମ୍ବେ ହାଇକୋର୍ଟ\n3/07/2021 at 3:46 PM\nମୁମ୍ବାଇ ୩।୭ଃ ଗୃହହୀନ ଓ ଭିକାରୀଙ୍କୁ ମଧ୍ୟ ଦେଶ ଲାଗି କିଛି କରିବା ଦରକାର, ରାଜ୍ୟ ସେମାନଙ୍କୁ ସବୁକିଛି ଯୋଗାଇ ଦେଇପାରିବନି। ବମ୍ବେ ହାଇକୋର୍ଟ ଶନିବାର ଏକ ଜନସ୍ୱାର୍ଥ ମାମଲାର ଶୁଣାଣି କରି ଏହି ରାୟ ଦେଇଛନ୍ତି। ମୁମ୍ବାଇ ମହାନଗରରେ ବାସହୀନ ବେସାହାର ଲୋକଙ୍କୁ ଦିନରେ ୩ ଥର ପୌଷ୍ଟିକ ଖାଦ୍ୟ, ବିଶୁଦ୍ଧ ପାନୀୟ ଜଳ ଯୋଗାଇ ଦେବା ଲାଗି ବ୍ରଜେସ୍ ଆର୍ଯ୍ୟଙ୍କ ଦ୍ୱାରା ଦାଖଲ ଜନସ୍ୱାର୍ଥ ମାମଲାର ମୁଖ୍ୟ ବିଚାରପତି ଦୀପଙ୍କର ଦତ୍ତ ଓ ଜଷ୍ଟିସ୍ ଜି.ଏସ୍.କୁଲକର୍ଣ୍ଣିଙ୍କ ଡିଭିଜନ ବେଞ୍ଚ ଶୁଣାଣି କରିବା ଅବସରରେ ଏହା କହିଛନ୍ତି।\nଆର୍ଯ୍ୟ ତାଙ୍କ ଆବେଦନରେ ସହରରେ ରହୁଥିବା ଗୃହୀନ, ଭିକାରୀ ଓ ଗରିବ ଲୋକଙ୍କ ଲାଗି ଆଶ୍ରୟ ଓ ସର୍ବସାଧାରଣ ଶୌଚାଳୟର ମୁକ୍ତ ଉପଯୋଗ ସମେତ ଦିନକୁ ୩ ଥର ଖାଦ୍ୟ ଓ ବିଶୁଦ୍ଧ ପାନୀୟ ଜଳ ଯୋଗାଇ ଦେବା ନିମନ୍ତେ ବୃହ୍ମୁମ୍ବାଇ ମହାନଗର ନିଗମ (ବିଏମସି)ଙ୍କୁ ନିର୍ଦ୍ଦେଶ ଦେବା ଲାଗି କୋର୍ଟଙ୍କୁ ନିବେଦନ କରିଥିଲେ। ପ୍ରସଙ୍ଗରେ ବିଏମସି ଏନଜିଓଙ୍କ ମାଧ୍ୟମରେ ସମାଜର ଏହି ବର୍ଗର ଲୋକଙ୍କ ଲାଗି ପ୍ୟାକେଟ୍ ଖାଦ୍ୟ ବିତରଣ କରାଯାଉଥିବା ଓ ମହିଲାଙ୍କ ଲାଗି ସାନିଟାରୀ ନାପକିନ୍ ଉପଲବ୍ଧ କରାଯାଉଥିବା କୋର୍ଟଙ୍କୁ ସୂଚିତ କରିଥିଲେ।\nବିଏମସିଙ୍କ ଜବାବରେ କୋର୍ଟ ସନ୍ତୁଷ୍ଟି ବ୍ୟାକ୍ତ କରିଥିବା ବେଳେ ଏ ବାବଦରେ ବିତରଣ ବୃଦ୍ଧି ଲାଗି ଅଧିକ କିଛି ନିର୍ଦ୍ଦେଶକ ଦେବାର ଆବଶ୍ୟକତା ନଥିବା କହିଛନ୍ତି। କୋର୍ଟ କହିଛନ୍ତି ଯେ ସମାଜରେ ବସବାସ କରୁଥିବା ସବୁ ବର୍ଗରେ ଲୋକେ ନିଜ ପାଇଁ କିଛି ନା କିଛି କରୁଛନ୍ତି। ଏମାନଙ୍କୁ ମଧ୍ୟ ଦେଶଲାଗି ଓ ନିଜ ଲାଗି କିଛି କରିବାର ଆବଶ୍ୟକତା ରହିଛି। ଯଦି ମାମଲାରେ ଆବେଦନକାରୀଙ୍କ ସମସ୍ତ ନିବେଦନ ଗ୍ରହଣ କରାଯାଏ ତେବେ ଏହା 'ଲୋକଙ୍କୁ କାମ ନ କରବା ଲାଗି କହିବା' ଭଳି ହେବ ବୋଲି କୋର୍ଟ କହିଛନ୍ତି। ଏଣୁ ଆବେଦନକାରୀ ସେମାନଙ୍କ ଲାଗି କ'ଣ ଚାହାନ୍ତି ବୋଲି କୋର୍ଟ ପ୍ରଶ୍ନ କରିଥିଲେ।\nସାରା ରାଜ୍ୟରେ ଥିବା ସାର୍ବଜନିକ ଶୌଚାଳୟର ଉପଯୋଗ ଲାଗି ସର୍ବନିମ୍ନ ଦେୟ ଅସୁଲ କରାଯାଉଛି। ତେବେ ଏପରି ଲୋକଙ୍କ ଲାଗି ସାର୍ବଜନିକ ଶୌଚାଳୟ ଦେୟ ମୁକ୍ତ କରିବା ନିମନ୍ତେ ମହାରାଷ୍ଟ୍ର ସରକାରଙ୍କୁ ନିର୍ଦ୍ଦେଶ ଦେଇଛନ୍ତି। ତେବେ ଆବେଦନକାରୀ ରାଜ୍ୟ ଓ ସହରରେ ଗୃହୀନ କିଏ ଓ ଏମାନଙ୍କ ସର୍ବମୋଟ ସଂଖ୍ୟା କେତs, ସହରରେ ଏପରି ଲୋକଙ୍କ ସଂଖ୍ୟା ଆଦି ସମ୍ପର୍କରେ କୌଣସି ସୂଚନା ଦେଇ ନାହାନ୍ତି ବୋଲି ଉଲ୍ଲେଖ କରିଛନ୍ତି। ତେବେ ସେମାନେ ନିଜ ପାଇଁ କିଛି କରନ୍ତୁ ବୋଲି କୋର୍ଟ କହିଛନ୍ତି।
